Diari Oficial de la Generalitat Valenciana


Sumari del DOGV 3633, del 25-11-1999 (1999/9681)

ORDRE de 10 de novembre de 1999, de la Conselleria d'Economia i Hisenda, sobre la distribució de l'excedent i el pressupost anual del Fons de Formació i Promoció Cooperativa, en les cooperatives de crèdit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3633

Data del DOGV
:   25-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9681


Data del document
:   10-11-1999

Organisme emissor
:   Conselleria d'Economia i Hisenda

Tipus de document
:   Ordre

Correcció d'errades

Anàlisi jurídica

 Descriptors 

:   * legislació
    * cooperativa de crèdit
    * ensenyament professional

ORDRE de 10 de novembre de 1999, de la Conselleria d'Economia i Hisenda, sobre la distribució de l'excedent i el pressupost anual del Fons de Formació i Promoció Cooperativa, en les cooperatives de crèdit de la Comunitat Valenciana. [1999/A9681]
  
El Decret 2/1997, de 7 de gener, del Govern Valencià, relatiu a les cooperatives de crèdit de la Comunitat Valenciana, estableix en l'article 11.2.b que l'Institut Valencià de Finances és l'organisme competent per a autoritzar la distribució de l'excedent obtingut i el pressupost anual del Fons de Formació i Promoció Cooperativa, en els termes que es despleguen reglamentàriament. D'acord amb aquesta norma, la present ordre s'ocupa d'establir la documentació que s'ha d'adjuntar a la sol·licitud i determinar el termini màxim per a la resolució i notificació de la corresponent autorització administrativa, així com d'aclarir algunes qüestions de caràcter economicofinancer i comptable d'aquest fons. Així mateix, per a facilitar la integració en una sola norma dels diferents preceptes que incideixen en aquesta matèria, s'ha optat per incorporar el que regula el Text Refós de la Llei de Cooperatives de la Comunitat Valenciana, aprovat pel Decret Legislatiu 1/1998, de 23 de juny, del Govern Valencià, sobre la dotació i els fins del fons esmentat. Finalment, la present ordre determina les partides que integren la xifra anual de negocis, a fi d'establir l'obligatorietat de designar el lletrat assessor.
  
A aquest efecte, i en virtut de la facultat conferida en la disposició final primera del Decret 2/1997, de 7 de gener, del Govern Valencià, i d'acord amb el Consell Jurídic Consultiu de la Comunitat Valenciana,
  
ORDENE
  
Primer. Autorització administrativa
  
Correspon a l'Institut Valencià de Finances l'autorització dels acords adoptats per l'assemblea general de la cooperativa de crèdit, relatius a la distribució de l'excedent obtingut en cada exercici i a l'import màxim del pressupost anual del Fons de Formació i Promoció Cooperativa (d'ara endavant, el Fons).
  
Segon. Termini de resolució i notificació
  
La sol·licitud d'autorització haurà de ser resolta i notificada en el termini de tres mesos des de la recepció en el registre de l'Institut Valencià de Finances. Quan en el procediment no s'haja notificat la resolució expressa dins del termini màxim indicat, s'entendrà atorgada l'autorització.
  
Tercer. Documentació que s'ha de trametre i termini
  
1. La sol·licitud d'autorització s'haurà de trametre a l'Institut Valencià de Finances i dur adjunts els documents que s'esmenten a continuació:
  
a) La distribució de l'excedent de l'exercici, així com l'import del pressupost anual del Fons, aprovats per l'assemblea general, segons els models que s'adjunten a la present ordre com a annexos I i II, respectivament.
  
b) Informe emés pels auditors de comptes sobre la conformitat dels recursos disponibles del Fons, per a l'exercici que se sol·licita l'autorització, recollits en l'annex II, i sobre l'adequació de les aplicacions realitzades en l'exercici anterior als fins previstos pel Text Refós de la Llei de Cooperatives de la Comunitat Valenciana, aprovat pel Decret Legislatiu 1/1998, de 23 de juny, del Govern Valencià (d'ara endavant, la LCCV).
  
2. La documentació assenyalada en l'apartat anterior s'haurà de trametre en el termini de 15 dies des de la data de realització de l'assemblea general ordinària en què s'aproven els acords esmentats.
  
Quart. Dotació del Fons
  
1. El Fons serà dotat anualment amb un percentatge sobre els excedents disponibles, que serà com a mínim d'un 10%. Aquesta dotació mínima obligatòria podrà reduir-se fins al 5% si el fons de reserva obligatòria no arriba a la meitat del capital social, la resta es destinarà a aquest fons de reserva (article 59.3.A de la LCCV).
  
2. En el cas que els estatuts socials hagen establit que la totalitat de l'excedent disponible de l'exercici es destine a patrimoni irrepartible, el Fons s'haurà de dotar amb el 5% dels excedents nets anuals (article 59.4 de la LCCV).
  
3. Així mateix, es destinaran al Fons les sancions, donacions, i qualsevol classe d'ajuda rebuda, per al compliment dels fins del Fons (article 62.4.b de la LCCV).
  
Cinqué. Fins del Fons
  
1. El Fons tindrà com a fins la formació dels socis i treballadors de la cooperativa de crèdit en els principis i en les tècniques cooperatives, econòmiques i professionals, la promoció de les relacions intercooperatives, la difusió del cooperativisme i la promoció cultural, professional i social de l'entorn local o de la comunitat en general (article 62.3 de la LCCV).
  
2. La conselleria competent en matèria de treball podrà autoritzar excepcionalment l'aplicació del Fons a fins distints dels establits en l'apartat anterior (article 62.6 de la LCCV).
  
3. La inversió dels recursos del Fons en fins distints als permesos legalment serà considerat com a infracció molt greu a la legislació cooperativa (article 107.1.i de la LCCV).
  
Sisé. Romanent
  
El Fons es destinarà al finançament de les partides que integren el pressupost anual. No obstant això, part del Fons podrà quedar com a romanent en previsió que els excedents que s'obtinguen en exercicis futurs no permeten atendre el finançament de noves aplicacions o, fins i tot, el manteniment de les ja existents.
  
Seté. Amortitzacions
  
L'import de la dotació anual per a l'amortització de l'immobilitzat del Fons que figure com a aplicació en la liquidació del pressupost de l'exercici s'incorporarà com un recurs en el pressupost de l'exercici següent.
  
Vuité. Memòria dels comptes anuals
  
A efectes del compliment del que estableix l'article 58.4 de la LCCV, relatiu a la inclusió en la memòria anual de la liquidació del pressupost d'ingressos i despeses del Fons de l'exercici anterior, així com del pla d'inversions i despeses d'aquest per a l'exercici en curs, la distribució de les diferents partides es classificaran, amb la desagregació que s'estime oportuna, seguint l'estructura establida en l'annex II de la present ordre.
  
DISPOSICIÓ ADDICIONAL
  
A l'efecte de determinar la quantia a què ascendeix la «xifra anual de negocis», a què es refereix l'article 46.1 de la LCCV, a fi d'establir l'obligatorietat de designació de lletrat assessor per a les cooperatives de crèdit, es tindran en compte, únicament, la suma dels saldos que, a fi de cada exercici, figuren en els epígrafs «1. Interessos i rendiments assimilats», «3. Rendiment de la cartera de renda variable», «4. Comissions percebudes» i «6. Resultats d'operacions financeres» del Compte de Pèrdues i Guanys Públic.
  
DISPOSICIONS TRANSITÒRIES
  
Primera
  
L'import de les amortitzacions acumulades de l'immobilitzat del Fons, que estiguen materialitzades en mitjans líquids, a la data d'entrada en vigor de la present ordre, seran incorporades com a recursos disponibles en els successius pressupostos anuals del Fons.
  
Segona
  
Els romanents no compromesos de l'antic Fons d'Educació i Obres Socials, que pogueren existir en algunes entitats a l'entrada en vigor de la present ordre i constituïts d'acord amb la legislació anterior, s'integraran al pressupost anual del Fons de Formació i Promoció Cooperativa. Així mateix, les materialitzacions del Fons d'Educació i Obres Socials es consideraran afectes a l'actual Fons de Formació i Promoció Cooperativa.
  
Tercera
  
Els imports monetaris recollits en els annexos I i II de la present ordre, que s'envien a l'Institut Valencià de Finances durant els exercicis 2000 i 2001, hauran d'expressar-se tant en milers de pessetes com en euros, mentre que els tramesos en l'exercici 2002 i següents únicament en euros.
  
DISPOSICIÓ DEROGATÒRIA
  
Queda derogada l'Ordre de 2 de març de 1987, de la Conselleria d'Economia i Hisenda, per la qual es dicten normes sobre l'aplicació de la Reserva de Formació i Promoció Cooperativa, en les cooperatives de crèdit de la Comunitat Valenciana.
  
DISPOSICIONS FINALS
  
Primera
  
Es faculta l'Institut Valencià de Finances per a adoptar les mesures necessàries per a l'aplicació i execució de la present ordre, així com per a sol·licitar tota aquella informació que considere pertinent per a assegurar el compliment del que aquesta disposa.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 10 de novembre de 1999
  
El conseller d'Economia i Hisenda,
  
VICENTE RAMBLA MOMPLET